শ্রেষ্ঠ পুরুষ নেপথ্য সঙ্গীতশিল্পী বিভাগে জি সিনে পুরস্কার
শ্রেষ্ঠ পুরুষ নেপথ্য সঙ্গীতশিল্পী বিভাগে জি সিনে পুরস্কার ভারতের চলচ্চিত্রের জন্য জি এন্টারটেইনমেন্ট এন্টারপ্রাইজেস প্রদত্ত বাৎসরিক পুরস্কার, যা হিন্দি চলচ্চিত্র শিল্পে কাজ করেন এমন পুরুষ নেপথ্য সঙ্গীতশিল্পীকে প্রদান করা হয়। জুরি একটি সংক্ষিপ্ত তালিকা থেকে বিজয়ী নির্বাচন করেন এবং বার্ষিক জি সিনে পুরস্কার অনুষ্ঠানে তার/তাদের নাম ঘোষণা করা হয়। ২০০৯ ও ২০১০, ২০১৫ সালে এই পুরস্কার আয়োজিত হয়নি। ২০২১ ও ২০২২ সালে কোভিড-১৯ এর বৈশ্বিক মহামারীর কারণে এই পুরস্কার আয়োজিত হয়নি। এই বিভাগে প্রথম পুরস্কার বিজয়ী সোনু নিগম বর্ডার (১৯৯৭) চলচ্চিত্রের "সন্দেসে আতে হ্যায়" গানে কণ্ঠ দিয়ে এই পুরস্কার অর্জন করেন। তিনি এরপর আরও তিনবার এই পুরস্কার অর্জন করেন। অরিজিৎ সিং এই বিভাগে সর্বাধিক ছয়বার পুরস্কার অর্জন করেন। এছাড়া শান ও মোহিত চৌহান তিনবার করে এই পুরস্কার অর্জন করেন।